《霜叶飞 自题晓风残月小册》
清代·姜文载

一春烟雨，隋堤住，堤边花绽莺小。几曾耽阁得多时，腐草为萤早。

蓦地想、因循过了。栖鸦啼梦魂惊觉。奈欲去难行，又欲住难留，究竟是如何好。

惟向夜雨青灯，舒毫搦管，画出孤馆怀抱。柳丝牵惹玉绳低，夹岸蛩声悄。

一着笔、心情便恼。芙蓉江上秋波老。待买只船儿去，祖道清江，送人衰草。

作者简介：清江苏如皋人，字在经，一字命车，号西田小樵，人称姜七。姜任修子。诸生。工画，郑燮尝作诗称誉。有《西田存稿》。